সমকাল ও ভবিষ্যতের শিক্ষাপ্রাঙ্গনে তাঁর মাত্র বাইশ বছরের জীবন দিয়ে কবি-শিক্ষক হেনরি লুই ভিভিয়ান ডিরোজিও (১৮০৯-৩১) স্বছায়া কতদূর প্রলম্বিত করেছিলেন—তা এ’ বইয়ের আলোচ্য নয়, না তা এই নিবন্ধের আলোচ্য। ডিরোজিও ক্লাসে কীভাবে পড়াতেন ও ছাত্রদের সঙ্গে ভাববিনিময় করতেন, তাঁর ক্লাসের দৈর্ঘ্য কেমনভাবে কালেজপ্রাঙ্গন ছেড়ে মৌলা আলির দরগা পর্যন্ত প্রলম্বিত হত—এ’সবের সন্ধানই এই পুস্তকের দেবার কথা ছিল। তা না করে, মাত্র দু’টি দিন, ১৮২৯এর ৫ ও ৬ জুন তিনি নাকি ক্লাসে ছাত্রদের শুনিয়েছিলেন ইয়ুরোপে নানান ব্যক্তিগত সম্মুখসমরের ইতিহাস—অসি বা পিস্তল হস্তে—যা ‘ডুয়েল’ নামে পরিচিত। প্রায় শতখানেক পৃষ্ঠা ধরে কোন্‌রাজা কোন্‌গজা কখনও নারী কখনও একখণ্ড রুমাল বা একটা রাজহংসের জন্য ডুয়েল লড়ে কবরে চলে গেলেন বা জম্মের মত খোঁড়া হয়ে গেলেন—এ’পড়তে থাকা এক যন্ত্রণা!